62024CJ0473
UNIONIN TUOMIOISTUIMEN TUOMIO (kahdeksas jaosto)
11 päivänä joulukuuta 2025 (
*1
)
Ennakkoratkaisupyyntö – Asetus (EU) N:o 528/2012 – 3 artiklan 1 kohdan a alakohta – Biosidivalmisteen käsite – Valmisteen käyttötarkoitusta koskeva edellytys – Etikkapohjaiset valmisteet, jotka on tarkoitettu sekä elintarvikkeiksi että näiden elintarvikkeiden puhdistus- tai desinfiointiaineiksi (”useamman käyttötarkoituksen valmisteet”) – Asetuksen N:o 528/2012 soveltamisala – 2 artiklan 1 ja 2 kohta – Liite V – Luettelo asetuksen soveltamisalaan kuuluvista biosidivalmisteryhmistä – Ihmisten ja eläinten terveyden sekä ympäristön suojelu
Asiassa C‑473/24,
jossa on kyse SEUT 267 artiklaan perustuvasta ennakkoratkaisupyynnöstä, jonka Bundesgerichtshof (ylin yleinen tuomioistuin, Saksa) on esittänyt 27.6.2024 tekemällään päätöksellä, joka on saapunut unionin tuomioistuimeen 4.7.2024, saadakseen ennakkoratkaisun asiassa
Speyer & Grund GmbH & Co. KG
vastaan
Werner & Mertz GmbH,
UNIONIN TUOMIOISTUIN (kahdeksas jaosto),
toimien kokoonpanossa: tuomarit S. Rodin, joka hoitaa jaoston puheenjohtajan tehtäviä, N. Piçarra ja N. Fenger (esittelevä tuomari),
julkisasiamies: R. Norkus,
kirjaaja: hallintovirkamies E. Sartori,
ottaen huomioon kirjallisessa käsittelyssä ja 22.5.2025 pidetyssä istunnossa esitetyn,
ottaen huomioon huomautukset, jotka sille ovat esittäneet
–
Speyer & Grund GmbH & Co. KG, edustajinaan C. Eggers ja C. Böhler, Rechtsanwälte,
–
Werner & Mertz GmbH, edustajinaan T. C. Körber ja V. Warnecke, Rechtsanwälte,
–
Saksan hallitus, asiamiehinään J. Möller ja R. Kanitz,
–
Euroopan komissio, asiamiehinään T. S. Bohr, I. Galindo Martín ja R. Lindenthal,
kuultuaan julkisasiamiehen 4.9.2025 pidetyssä istunnossa esittämän ratkaisuehdotuksen,
on antanut seuraavan
tuomion
1
Ennakkoratkaisupyyntö koskee biosidivalmisteiden asettamisesta saataville markkinoilla ja niiden käytöstä 22.5.2012 annetun Euroopan parlamentin ja neuvoston asetuksen (EU) N:o 528/2012 (EUVL 2012, L 167, s. 1), sellaisena kuin se on muutettuna 11.3.2014 annetulla Euroopan parlamentin ja neuvoston asetuksella (EU) N:o 334/2014 (EUVL 2014, L 103, s. 22) ja 8.8.2019 annetulla komission delegoidulla asetuksella (EU) 2019/1819 (EUVL 2019, L 279, s. 1) (jäljempänä biosidiasetus), 2 artiklan 1 kohdan ja 2 kohdan ensimmäisen alakohdan e alakohdan, 3 artiklan 1 kohdan a alakohdan ensimmäisen luetelmakohdan ja liitteen V tulkintaa, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta 16.12.2008 annetun Euroopan parlamentin ja neuvoston asetuksen (EY) N:o 1272/2008 (EUVL 2008, L 353, s. 1; jäljempänä CLP-asetus) 1 artiklan 5 kohdan e alakohdan tulkintaa ja kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18.12.2006 annetun Euroopan parlamentin ja neuvoston asetuksen (EY) N:o 1907/2006 (EUVL 2006, L 396, s. 1), sellaisena kuin se on muutettuna CLP-asetuksella (jäljempänä REACH-asetus), 2 artiklan 6 kohdan d alakohdan tulkintaa.
2
Tämä pyyntö on esitetty asiassa, jossa asianosaisina ovat Speyer & Grund GmbH & Co. KG (jäljempänä Speyer & Grund), joka myy ja mainostaa tiettyjä vedestä sekä sitruunahaposta ja/tai etikkahaposta koostuvia valmisteita, ja Werner & Mertz GmbH, joka myy puhdistusaineita, ja jossa on kyse jälkimmäisen nostamasta vilpillistä kilpailua koskevasta kanteesta.
Asiaa koskevat oikeussäännöt
Biosidiasetus
3
Biosidiasetuksen johdanto-osan 1–3, 3, 18 ja 19 perustelukappaleessa todetaan seuraavaa:
”(1)
Biosidivalmisteita tarvitaan ihmisten tai eläinten terveydelle haitallisten eliöiden sekä luonnon materiaaleja tai valmistettuja materiaaleja pilaavien eliöiden torjuntaan. Biosidivalmisteet voivat kuitenkin luontaisten ominaisuuksiensa ja käyttötapojensa vuoksi aiheuttaa riskejä ihmisille, eläimille ja ympäristölle.
– –
(3)
Tämän asetuksen tarkoituksena on parantaa biosidivalmisteiden vapaata liikkuvuutta unionissa samalla, kun varmistetaan sekä ihmisten ja eläinten terveyden että ympäristön suojelun korkea taso. – – Tämän asetuksen olisi perustuttava ennalta varautumisen periaatteeseen sen varmistamiseksi, että tehoaineiden ja biosidivalmisteiden valmistuksesta ja asettamisesta saataville markkinoilla ei aiheudu haitallisia vaikutuksia ihmisten tai eläinten terveyteen tai sellaisia vaikutuksia ympäristöön, joita ei voida hyväksyä. – –
– –
(18)
Tiettyjä asetuksessa määriteltyjä biosidivalmisteita ja käsiteltyjä esineitä säännellään myös muulla unionin lainsäädännöllä. Siksi on tarpeen tehdä selkeä rajanveto oikeusvarmuuden takaamiseksi. Tämän asetuksen liitteessä olisi lueteltava sen soveltamisalaan kuuluvat valmisteryhmät ohjeellisine kuvauksineen kustakin ryhmästä.
(19)
Biosidivalmisteista, joita käytetään myös muihin kuin tämän asetuksen tarkoituksiin lääkinnällisten laitteiden kanssa, kuten sairaaloissa pintojen ja lääkinnällisten laitteiden desinfiointiin käytettävistä desinfiointiaineista, voi aiheutua muita kuin tässä asetuksessa tarkoitettuja riskejä. Tämän vuoksi tällaisten biosidivalmisteiden olisi täytettävä tässä asetuksessa säädettyjen vaatimusten lisäksi ne asiaankuuluvat olennaiset vaatimukset – –”
4
Kyseisen asetuksen 1 artiklan 1 kohdassa säädetään seuraavaa:
”Tämän asetuksen tarkoituksena on parantaa sisämarkkinoiden toimintaa yhdenmukaistamalla biosidivalmisteiden asettamista saataville markkinoilla ja käyttöä koskevat säännöt ja varmistaa samalla ihmisten ja eläinten terveyden sekä ympäristön suojelun korkea taso. Tämän asetuksen säännökset perustuvat ennalta varautumisen periaatteeseen, jonka tavoitteena on ihmisten terveyden, eläinten terveyden ja ympäristön suojelu. Riskiryhmien suojeluun on kiinnitettävä erityistä huomiota.”
5
Mainitun asetuksen 2 artiklan, jonka otsikko on ”Soveltamisala”, 1 ja 2 kohdassa säädetään seuraavaa:
”1.   Tätä asetusta sovelletaan biosidivalmisteisiin ja käsiteltyihin esineisiin. Luettelo tämän asetuksen soveltamisalaan kuuluvista biosidivalmisteryhmistä ja niiden kuvaukset sisältyvät liitteeseen V.
2.   Jollei tämän asetuksen tai muun unionin lainsäädännön nimenomaisista säännöksistä muuta johdu, tätä asetusta ei sovelleta biosidivalmisteisiin tai käsiteltyihin esineisiin, jotka kuuluvat seuraavien säädösten soveltamisalaan:
– –
e)
Euroopan parlamentin ja neuvoston asetus (EY) N:o 852/2004, annettu 29 päivänä huhtikuuta 2004, elintarvikehygieniasta [(EUVL 2004, L 139, s. 1)] – –;
– –
Sen estämättä, mitä ensimmäisessä alakohdassa säädetään, kun biosidivalmiste kuuluu jonkin edellä mainitun säädöksen soveltamisalaan ja sitä on tarkoitus käyttää muihin kuin kyseisten säädösten soveltamisalaan kuuluviin tarkoituksiin, tätä asetusta sovelletaan myös kyseiseen biosidivalmisteeseen siltä osin, kuin kyseisissä säädöksissä ei säädetä näistä tarkoituksista.”
6
Kyseisen asetuksen 3 artiklassa, jonka otsikko on ”Määritelmät”, säädetään seuraavaa:
”1.   ”Tässä asetuksessa tarkoitetaan
a)
’biosidivalmisteella’
–
käyttäjälle toimitettavassa muodossa olevaa ainetta tai seosta, joka koostuu yhdestä tai useammasta tehoaineesta tai sisältää tai tuottaa yhtä tai useampaa tehoainetta ja jonka tarkoituksena on tuhota, torjua tai tehdä haitattomaksi haitallisia eliöitä, estää niiden vaikutusta tai rajoittaa muulla tavoin niiden esiintymistä millä tahansa muulla tavalla kuin ainoastaan fysikaalisesti tai mekaanisesti,
– –”
7
Biosidiasetuksen liitteessä V, jonka otsikko on ”Biosidivalmisteryhmät ja niiden kuvaukset, joihin viitataan 2 artiklan 1 kohdassa”, säädetään seuraavaa:
”Pääryhmä 1: Desinfiointiaineet
– –
Valmisteryhmä 4: Desinfiointiaineet tiloihin, joissa on elintarvikkeita tai rehuja
Elintarvikkeiden tai rehujen (mukaan luettuna juomavesi) tuotantoon, kuljetukseen, varastointiin tai nauttimiseen liittyvien laitteiden, säilytysastioiden, käyttöastioiden, pintojen tai putkistojen desinfiointiin käytettävät valmisteet.
Valmisteet, jotka on tarkoitus sisällyttää materiaaleihin, jotka voivat joutua kosketuksiin elintarvikkeiden kanssa.
Valmisteryhmä 5: Juomavesi
Sekä ihmisten että eläinten juomaveden desinfiointiin käytettävät valmisteet.
– –”
REACH-asetus
8
REACH-asetuksen 2 artiklan, joka otsikko on ”Soveltaminen”, 6 kohdassa säädetään seuraavaa:
”IV osaston säännöksiä ei sovelleta seuraaviin lopullisessa muodossa oleviin seoksiin, jotka on tarkoitettu loppukäyttäjälle:
– –
d)
[elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28.1.2002 annetun Euroopan parlamentin ja neuvoston] asetuksen (EY) N:o 178/2002 [EYVL 2002, L 31, s. 1] mukaiset elintarvikkeet – –, mukaan lukien käyttö:
i)
– – elintarvikkeiden lisäaineena;
– –”
9
Kyseisen asetuksen 31 artiklan, jonka otsikko on ”Käyttöturvallisuustiedotteita koskevat vaatimukset” ja joka kuuluu kyseisen asetuksen IV osastoon, jonka otsikko on ”Tiedottaminen toimitusketjussa”, 1 kohdan a alakohdassa säädetään, että aineen tai seoksen toimittajan on toimitettava aineen tai seoksen vastaanottajalle liitteen II mukaisesti laadittu käyttöturvallisuustiedote, jos aine tai seos täyttää CLP-asetuksessa annetut vaaralliseksi luokittelun kriteerit.
CLP-asetus
10
CLP-asetuksen 1 artiklan 5 kohdassa säädetään seuraavaa:
”Tätä asetusta ei sovelleta seuraavissa muodoissa oleviin aineisiin ja seoksiin, jotka ovat lopullisessa muodossa ja jotka on tarkoitettu loppukäyttäjälle:
– –
e)
asetuksessa (EY) N:o 178/2002 tarkoitetut elintarvikkeet ja rehut, myös kun niitä käytetään seuraaviin tarkoituksiin:
i)
– – elintarvikkeiden lisäaineena;
– –”
Pääasia ja ennakkoratkaisukysymykset
11
Speyer & Grund myy ja markkinoi valmisteita SURIG-tavaramerkillä, erityisesti vedestä ja etikkahaposta (7,5 %) koostuvaa valmistetta SURIG Essigspray UNIVERSAL sekä vedestä, etikkahaposta (10 %) ja sitruunahaposta (1,5 %) koostuvaa valmistetta SURIG Essigspray EXTRA.
12
Kyseiset valmisteet myydään läpinäkyvissä suihkepulloissa, joiden merkinnöissä on tavaramerkkien ja tuotenimien lisäksi etualalla kuva tuoreista vihanneksista ja taka-alalla kiiltävästä tiskipöydästä sekä leima, jossa on merkinnät ”Todistetusti tehokas elintarvikelaatu” ja ”100 % kasvipohjainen”. Kyseisten valmisteiden takapuolella merkinnöissä on muun muassa seuraavat tiedot: ”Käytännöllisellä suihkepullolla salaatin, hedelmien ja vihannesten kostuttaminen käy helposti. – – soveltuu paitsi herkullisiin salaatinkastikkeisiin myös tuomaan lisämakua muihin ruokalajeihin.”
13
Werner & Mertz, joka myy puhdistusaineita, katsoo, että Speyer & Grundin harjoittama SURIG Essigspray UNIVERSAL ja SURIG Essigspray EXTRA ‑valmisteiden myynti ja markkinointi elintarvikkeina rikkoo reilun kilpailun sääntöjä, luettuina yhdessä biosidiasetuksen, CLP-asetuksen ja REACH-asetuksen kanssa, koska merkintöjä ja mainontaa koskevia vaatimuksia ei ole noudatettu, ja ne voivat lisäksi johtaa kuluttajaa harhaan, koska valmisteet ovat tosiasiassa puhdistusaineita.
14
Näin ollen Werner & Mertz vaati Landgericht Frankfurt am Mainissa (Frankfurt am Mainin alueellinen alioikeus, Saksa) lähinnä, että Speyer & Grund velvoitetaan lopettamaan pääasiassa kyseessä olevien tuotteiden myynti ja/tai markkinointi.
15
Kyseinen tuomioistuin hyväksyi kanteen ja katsoi, että kyseiset valmisteet ovat biosidivalmisteita.
16
Speyer & Grund valitti tästä ratkaisusta Oberlandesgericht Frankfurt am Mainiin (osavaltion ylioikeus, Frankfurt am Main, Saksa). Kyseinen tuomioistuin pysytti kyseisen ratkaisun todettuaan pääasiallisesti, että kyseiset valmisteet ovat biosidivalmisteita, koska pullo on muodoltaan sellainen, jonka yleisö yhdistää yksinomaan puhdistusaineisiin, ja pääasiassa kyseessä olevien valmisteiden merkinnöissä olevat kuvat viittaavat biosidivalmisteisiin, ja että kaksikäyttövalmisteisiin sovelletaan biosidiasetuksesta, CLP-asetuksesta ja REACH-asetuksesta johtuvia velvoitteita.
17
Speyer & Grund teki Revision-valituksen Bundesgerichtshofiin (ylin yleinen tuomioistuin, Saksa), joka on ennakkoratkaisua pyytänyt tuomioistuin; tämä pohtii lähinnä, kuuluvatko pääasiassa kyseessä olevan kaltaiset kaksikäyttövalmisteet biosidiasetuksen, CLP-asetuksen ja REACH-asetuksen soveltamisalaan.
18
Tässä tilanteessa Bundesgerichtshof on päättänyt lykätä asian käsittelyä ja esittää unionin tuomioistuimelle seuraavat ennakkoratkaisukysymykset:
”1)
Onko [biosidiasetuksen] 3 artiklan 1 kohdan a alakohdan ensimmäistä luetelmakohtaa tulkittava siten, että valmisteen biosidivalmisteena pitämiseen vaadittavan käyttötarkoituksen on oltava sen ainoa tai ensisijainen käyttötarkoitus, vai riittääkö, että valmiste on tarkoitettu myös – joskin toissijaisesti – biosidivalmisteeksi?
2)
Onko [biosidiasetuksen] 2 artiklan 1 kohdan toista virkettä, luettuna yhdessä liitteen V kanssa, tulkittava siten, että biosidivalmiste, joka on tarkoitettu (myös) elintarvikkeiden puhdistamiseen, kuuluu pääryhmän 1 (Desinfiointiaineet) valmisteryhmän 4 (Desinfiointiaineet tiloihin, joissa on elintarvikkeita tai rehuja) valmisteena kyseisen asetuksen soveltamisalaan?
3)
Onko [biosidiasetuksen] 2 artiklan 2 kohdan ensimmäisen alakohdan e alakohtaa ja toista alakohtaa tulkittava siten, että biosidivalmiste, joka on tarkoitettu (myös) elintarvikkeiden puhdistukseen/desinfiointiin, kuuluu pelkästään [asetuksen N:o 852/2004] soveltamisalaan ja ettei se etenkään kuulu [biosidiasetuksen] 2 artiklan 2 kohdan toiseen alakohtaan sisältyvän poikkeuksen kautta jälkimmäisen asetuksen soveltamisalaan?
4)
Onko CLP-asetuksen 1 artiklan 5 kohdan e alakohdan mukaista elintarvikkeita koskevaa alakohtaista poikkeusta tulkittava siten, että kyseistä asetusta on tästä alakohtaisesta poikkeuksesta huolimatta sovellettava valmisteeseen, joka on tarkoitettu sekä [asetuksen N:o 178/2002] 2 artiklassa tarkoitetuksi elintarvikkeeksi että [biosidiasetuksen] 2 artiklan 1 kohdassa ja 3 artiklan 1 kohdan a alakohdan ensimmäisessä luetelmakohdassa tarkoitetuksi biosidivalmisteeksi – mahdollisesti sillä edellytyksellä, että valmiste on tarkoitettu ensisijaisesti biosidivalmisteeksi?
5)
Onko [REACH-asetuksen] 2 artiklan 6 kohdan d alakohdan, luettuna yhdessä IV osaston kanssa, mukaista elintarvikkeita koskevaa alakohtaista poikkeusta tulkittava siten, että IV osaston soveltaminen neljännessä ennakkoratkaisukysymyksessä tarkoitettuun valmisteeseen ei ole poissuljettua tästä alakohtaisesta poikkeuksesta huolimatta – mahdollisesti sillä edellytyksellä, että valmiste on tarkoitettu ensisijaisesti biosidivalmisteeksi?”
Ennakkoratkaisukysymysten tarkastelu
Ensimmäinen kysymys
19
Ennakkoratkaisua pyytänyt tuomioistuin tiedustelee ensimmäisellä kysymyksellään lähinnä, onko biosidiasetuksen 3 artiklan 1 kohdan a alakohdan ensimmäistä luetelmakohtaa tulkittava siten, että jotta valmiste kuuluisi kyseisessä säännöksessä määritellyn biosidivalmisteen käsitteen alaan, sen käyttötarkoituksena on oltava yksinomaan tai pääasiallisesti biosidina käyttäminen, vai voiko kyseinen käyttötarkoitus olla vain liitännäinen muihin käyttötarkoituksiin nähden.
20
Vakiintuneen oikeuskäytännön mukaan sekä unionin oikeuden yhtenäinen soveltaminen että yhdenvertaisuusperiaate edellyttävät, että unionin oikeuden sellaisen säännöksen sanamuotoa, joka ei sisällä nimenomaista viittausta jäsenvaltioiden oikeuteen sisältönsä ja ulottuvuutensa määrittämiseksi, on tavallisesti tulkittava koko unionissa itsenäisesti ja yhtenäisesti ja että tässä tulkinnassa on otettava huomioon säännöksen asiayhteys ja kyseisellä lainsäädännöllä tavoiteltu päämäärä (tuomio 4.10.2024, AFAÏA, C‑228/23, EU:C:2024:829, 39 kohta oikeuskäytäntöviittauksineen).
21
Biosidiasetuksen 3 artiklan 1 kohdan a alakohdan ensimmäisen luetelmakohdan mukaan biosidivalmisteella tarkoitetaan ”käyttäjälle toimitettavassa muodossa olevaa ainetta tai seosta, joka koostuu yhdestä tai useammasta tehoaineesta tai sisältää tai tuottaa yhtä tai useampaa tehoainetta ja jonka tarkoituksena on tuhota, torjua tai tehdä haitattomaksi haitallisia eliöitä, estää niiden vaikutusta tai rajoittaa muulla tavoin niiden esiintymistä millä tahansa muulla tavalla kuin ainoastaan fysikaalisesti tai mekaanisesti”.
22
Unionin tuomioistuin on jo todennut, että kyseisen säännöksen sanamuodosta ilmenee, että valmiste on luokiteltava siinä tarkoitetuksi biosidivalmisteeksi, jos se täyttää kolme kumulatiivista edellytystä. Ensinnäkin kyseisen tuotteen on koostuttava yhdestä tai useammasta tehoaineesta siten, että se sisältää tai tuottaa niitä. Toiseksi kyseisellä valmisteella on oltava tietty tarkoitus eli tuhota, torjua tai tehdä haitattomaksi haitallisia eliöitä, estää niiden vaikutusta tai rajoittaa niitä. Kolmanneksi saman valmisteen on vaikutettava ”muulla tavalla kuin ainoastaan fysikaalisesti tai mekaanisesti” (ks. vastaavasti tuomio 14.10.2021, Biofa, C‑29/20, EU:C:2021:843, 26 ja 28 kohta).
23
Kyseisestä toisesta edellytyksestä, jota ennakkoratkaisua pyytäneen tuomioistuimen kysymykset koskevat, on todettava, että biosidiasetuksen 3 artiklan 1 kohdan a alakohdan ensimmäisen luetelmakohdan sanamuodosta ei ilmene, että valmisteen luokitteleminen kyseisessä säännöksessä tarkoitetuksi biosidivalmisteeksi edellyttäisi, että sen käyttötarkoituksena on oltava yksinomaan tai pääasiallisesti biosidina käyttäminen.
24
Kyseisen säännöksen asiayhteydestä on todettava, että biosidiasetuksen 2 artiklan 2 kohdan ensimmäisestä alakohdasta ilmenee, että jollei kyseisen asetuksen tai muun unionin lainsäädännön nimenomaisista säännöksistä muuta johdu, kyseistä asetusta ei sovelleta biosidivalmisteisiin, jotka kuuluvat kyseissä artiklassa lueteltujen säädösten, kuten asetuksen N:o 852/2004, soveltamisalaan.
25
Biosidiasetuksen 2 artiklan 2 kohdan toiseen alakohtaan sisältyy kuitenkin poikkeus tästä säännöstä, sillä siinä säädetään, että sen estämättä, mitä kyseisessä ensimmäisessä alakohdassa säädetään, kun biosidivalmiste kuuluu jonkin kyseisen asetuksen 2 artiklan 2 kohdan ensimmäisessä alakohdassa mainitun säädöksen soveltamisalaan ja sitä on tarkoitus käyttää muihin kuin kyseisten säädösten soveltamisalaan kuuluviin tarkoituksiin, biosidiasetusta sovelletaan siltä osin, kuin kyseisissä säädöksissä ei säädetä näistä tarkoituksista.
26
Lisäksi, kuten biosidiasetuksen johdanto-osan ensimmäisestä perustelukappaleesta ilmenee, biosidivalmisteet voivat kuitenkin muun muassa käyttötapojensa vuoksi aiheuttaa riskejä ihmisille, eläimille ja ympäristölle. Kuten kyseisen asetuksen johdanto-osan 19 perustelukappaleessa todetaan, ”biosidivalmisteista, joita käytetään myös muihin kuin tämän asetuksen tarkoituksiin lääkinnällisten laitteiden kanssa, – – voi aiheutua muita kuin tässä asetuksessa tarkoitettuja riskejä [ja tämän] vuoksi tällaisten biosidivalmisteiden olisi täytettävä tässä asetuksessa säädettyjen vaatimusten lisäksi ne asiaankuuluvat olennaiset vaatimukset, jotka sisältyvät [lueteltuihin säädöksiin]”.
27
Tästä seuraa, että asiayhteys, johon biosidiasetuksen 3 artiklan 1 kohdan a alakohdan ensimmäinen luetelmakohta kuuluu, vahvistaa sen, että unionin lainsäätäjä on ottanut huomioon valmisteet, jotka on tarkoitettu useisiin käyttötarkoituksiin, muun muassa käytettäväksi biosidina, asettamatta kyseisen asetuksen soveltamisen ehdoksi sitä, että kyseinen valmiste on tarkoitettu käytettäväksi yksinomaan biosidina.
28
Kuten julkisasiamies on todennut ratkaisuehdotuksensa 26 ja 27 kohdassa, valmisteen luokittelua biosidiasetuksen 3 artiklan 1 kohdan a alakohdan ensimmäisessä luetelmakohdassa tarkoitetuksi biosidivalmisteeksi sen käyttötarkoitusta koskevan edellytyksen osalta ei voida sulkea pois pelkästään sillä perusteella, että valmisteella on useita käyttötarkoituksia.
29
Biosidiasetuksen 2 artiklan 2 kohdan toisessa alakohdassa, luettuna yhdessä sen johdanto-osan 3 ja 19 perustelukappaleen kanssa, ei myöskään täsmennetä biosidikäytön luonnetta tai intensiteettiä, mikä vahvistaa sen, että biosidivalmistetta, jonka käyttäminen biosidina on toissijainen käyttötarkoitus, ei voida jättää kyseisen asetuksen soveltamisalan ulkopuolelle.
30
Kyseisen säännöksen tulkinta, jonka mukaan biosidivalmisteen määritelmää on tulkittava laajasti siten, että se ei edellytä yksinomaista tai pääasiallista biosiditarkoitusta, on biosidiasetuksen tavoitteen mukainen, sellaisena kuin se ilmenee kyseisen asetuksen 1 artiklan 1 kohdasta, luettuna yhdessä sen johdanto-osan kolmannen perustelukappaleen kanssa; tänä tavoitteena on erityisesti varmistaa ihmisten ja eläinten terveyden sekä ympäristön korkeatasoinen suojelu, minkä lisäksi on mainittava, että kyseisen asetuksen säännökset perustuvat ennalta varautumisen periaatteeseen.
31
Biosidiasetuksen 3 artiklan 1 kohdan a alakohdan ensimmäisen luetelmakohdan tulkitsemisella siten, että tietyn valmisteen mikä tahansa biosiditarkoitus, vaikka se olisikin vain toissijainen, riittää siihen, että valmisteen voidaan katsoa täyttävän tämän tuomion 23 kohdassa mainitun kumulatiivisen edellytyksen, joka biosidivalmisteiden on täytettävä, pyritään suojelemaan samalla tavoin kaikkia biosidivalmisteiden käyttäjiä riippumatta siitä, käytetäänkö valmisteita niiden toissijaisen biosiditarkoituksen vai niiden yksinomaisen tai pääasiallisen biosiditarkoituksen mukaisesti.
32
Edellä esitetyn perusteella ensimmäiseen kysymykseen on vastattava, että biosidiasetuksen 3 artiklan 1 kohdan a alakohdan ensimmäistä luetelmakohtaa on tulkittava siten, että jotta valmiste kuuluisi kyseisessä säännöksessä määritellyn biosidivalmisteen käsitteen alaan, sen käyttötarkoituksen ei tarvitse välttämättä olla yksinomaan tai pääasiallisesti käyttäminen biosidina, vaan tämä tarkoitus voi olla liitännäinen muihin käyttötarkoituksiin nähden.
Toinen ja kolmas kysymys
33
Toisella ja kolmannella kysymyksellään ennakkoratkaisua pyytänyt tuomioistuin tiedustelee lähinnä, onko biosidiasetuksen 2 artiklan 1 ja 2 kohtaa, luettuina yhdessä kyseisen asetuksen liitteessä V olevan pääryhmän 1 valmisteryhmän 4 kanssa, tulkittava siten, että elintarvikkeiden puhdistukseen ja desinfiointiin tarkoitettu biosidivalmiste kuuluu kyseisen asetuksen soveltamisalaan.
34
Aluksi on täsmennettävä, että näiden kysymysten tarkastelu perustuu ennakkoratkaisupyynnössä esitettyyn lähtökohtaan, jonka mukaan pääasiassa kyseessä olevat tuotteet on tarkoitettu kaksikäyttöön elintarvikkeina ja näiden samojen elintarvikkeiden puhdistusaineina/desinfiointiaineina.
35
Biosidiasetuksen 2 artiklan 1 kohdan mukaan kyseistä asetusta sovelletaan biosidivalmisteisiin ja käsiteltyihin esineisiin, ja luettelo asetuksen soveltamisalaan kuuluvista biosidivalmisteryhmistä ja niiden kuvaukset sisältyvät liitteeseen V.
36
Kuten biosidiasetuksen johdanto-osan 18 perustelukappaleessa todetaan, tiettyjä asetuksessa määriteltyjä biosidivalmisteita säännellään myös muulla unionin lainsäädännöllä, minkä vuoksi on tarpeen tehdä selkeä rajanveto oikeusvarmuuden takaamiseksi ja luetella kyseisen asetuksen liitteessä sen soveltamisalaan kuuluvat valmisteryhmät ohjeellisine kuvauksineen kustakin ryhmästä.
37
Biosidiasetuksen 2 artiklan 1 kohdan sanamuodosta, luettuna yhdessä sen johdanto-osan 18 perustelukappaleen kanssa, seuraa näin ollen, että kyseisen asetuksen liitteeseen V kuuluvien valmisteiden luetteloa on pidettävä tyhjentävänä. Kyseisessä perustelukappaleessa oleva ilmaisu ”ohjeellinen” koskee nimittäin ainoastaan kunkin valmisteryhmän kuvausta eikä luetteloa valmisteryhmistä.
38
Tästä seuraa, että jotta tietty valmiste kuuluisi biosidiasetuksen soveltamisalaan, pelkästään se seikka, että valmiste vastaa kyseisen asetuksen 3 artiklan 1 kohdassa esitettyä biosidivalmisteen määritelmää, ei ole riittävää. Tällaisen valmisteen on lisäksi kuuluttava johonkin biosidiasetuksen liitteessä V mainituista valmisteryhmistä.
39
Liitteen V valmisteryhmä 4, joka kuuluu pääryhmään 1, jonka otsikko on ”Desinfiointiaineet”, koskee valmisteita, joita käytetään elintarvikkeiden tai rehujen (mukaan luettuna juomavesi) tuotantoon, kuljetukseen, varastointiin tai nauttimiseen liittyvien laitteiden, säilytysastioiden, käyttöastioiden, pintojen tai putkistojen desinfiointiin, sekä valmisteita, jotka on tarkoitus sisällyttää materiaaleihin, jotka voivat joutua kosketuksiin elintarvikkeiden kanssa.
40
Biosidiasetuksen liitteessä V olevan pääryhmään 1 kuuluvan valmisteryhmän 4 kuvauksesta ilmenee, ettei siinä viitata itse elintarvikkeisiin vaan tiloihin, joissa kyseisiä elintarvikkeita on käsitelty, tai pintoihin, jotka ovat olleet kosketuksissa kyseisten elintarvikkeiden kanssa. Lisäksi siinä tarkoitetut valmisteet on ymmärrettävä siten, että niitä käytetään elintarvikkeisiin ja rehuihin liittyvissä toimissa käytettävien välineiden ja tilojen tai pintojen desinfiointiin.
41
Kyseisiä valmisteryhmään 4 kuuluvia valmisteita ei sitä vastoin voida ymmärtää siten, että niissä tarkoitetut käyttötarkoitukset koskevat itse elintarvikkeen desinfiointia sen myöhempää nauttimista varten.
42
Vaikka kyseisen asetuksen liitteessä V olevaan samaan pääryhmään 1 kuuluva tuotetyyppi 5, jonka otsikko on ”Juomavesi”, koskee valmisteita, joita käytetään ihmisten ja eläinten juomaveden desinfiointiin, se koskee ainoastaan juomavettä eikä elintarvikkeita. Jos unionin lainsäätäjän tarkoituksena olisi ollut kattaa myös elintarvikkeet, ne olisi mainittu nimenomaisesti kyseisessä liitteessä, kun otetaan huomioon elintarvikkeiden turvallisuuden merkitys unionissa.
43
Viittaus juomaveteen ei myöskään voi johtaa päätelmään, jonka mukaan unionin lainsäätäjän tarkoituksena olisi ollut luokitella pääasiassa kyseessä olevan kaltaiset valmisteet biosidiasetuksen soveltamisalaan kuuluviksi biosidivalmisteiksi, jotka on lueteltu asetuksen liitteessä V, koska – kuten tämän tuomion 37 kohdassa on todettu – kyseisen liitteen soveltamisalaan kuuluvien valmisteiden luettelo on tyhjentävä.
44
Näin ollen on katsottava, että pääasiassa kyseessä olevan kaltaiset valmisteet, jotka on tarkoitettu sekä elintarvikkeiksi että näiden elintarvikkeiden puhdistus- tai desinfiointiaineiksi, eivät kuulu biosidiasetuksen soveltamisalaan, sellaisena kuin se on määritelty kyseisen asetuksen 2 artiklan 1 kohdassa, luettuna yhdessä kyseisen asetuksen liitteessä V olevan pääryhmän 1 valmisteryhmän 4 kanssa.
45
Lisäksi se, että unionin lainsäätäjä on sisällyttänyt biosidiasetukseen valmisteryhmän 4, joka oli aiemmin biosidituotteiden markkinoille saattamisesta 16.2.1998 annetussa Euroopan parlamentin ja neuvoston direktiivissä 98/8/EY (EYVL 1998, L 123, s. 1), kun taas vanhaa tuotetyyppiä 20, joka koski tuotteita, joita käytetään elintarvikkeiden tai rehujen säilyvyyden takaamiseen torjumalla haitallisia eliöitä varastotiloissa, ja joka sisältyi myös kyseiseen direktiiviin, ei ole sisällytetty kyseiseen asetukseen, tukee päätelmää, jonka mukaan pääasiassa kyseessä olevan kaltaiset valmisteet eivät kuulu mainitun asetuksen liitteessä V lueteltuihin valmisteryhmiin.
46
Ennakkoratkaisua pyytäneen tuomioistuimen pohdinnoista, jotka koskevat biosidiasetuksen sovellettavuutta sen 2 artiklan 2 kohdan toisen alakohdan nojalla valmisteisiin, jotka on tarkoitettu sekä elintarvikkeiksi että näiden elintarvikkeiden puhdistus- tai desinfiointiaineiksi, on todettava yhtäältä, että vaikka kyseisen asetuksen 2 artiklan 1 kohdassa määritetään kyseisen asetuksen soveltamisedellytykset, sen 2 artiklan 2 kohdan ensimmäisessä alakohdassa jätetään kyseisen asetuksen soveltamisalan ulkopuolelle biosidivalmisteet, jotka kuuluvat tässä ensimmäisessä alakohdassa lueteltujen säädösten soveltamisalaan. Erityisesti biosidiasetuksen 2 artiklan 2 kohdan ensimmäisen alakohdan e alakohdassa säädetään, että jollei säännöksistä muuta johdu, kyseistä asetusta ei sovelleta muun muassa asetuksen N:o 852/2004 soveltamisalaan kuuluviin biosidivalmisteisiin.
47
Lisäksi biosidiasetuksen 2 artiklan 2 kohdan toisessa alakohdassa säädetään, että sen estämättä, mitä kyseisessä ensimmäisessä alakohdassa säädetään, kun biosidivalmiste kuuluu jonkin mainitun säädöksen soveltamisalaan ja sitä on tarkoitus käyttää muihin kuin kyseisten säädösten soveltamisalaan kuuluviin tarkoituksiin, kyseistä asetusta sovelletaan myös kyseiseen biosidivalmisteeseen siltä osin, kuin kyseisissä säädöksissä ei säädetä näistä tarkoituksista.
48
Kuten julkisasiamies on pääasiallisesti todennut ratkaisuehdotuksensa 54 kohdassa, on niin, että koska pääasiassa kyseessä olevat valmisteet, jotka on tarkoitettu sekä elintarvikkeiksi että näiden elintarvikkeiden puhdistus- tai desinfiointiaineiksi, eivät täytä biosidiasetuksen 2 artiklan 1 kohdassa määriteltyjä kriteerejä, ne eivät kuulu kyseisen asetuksen soveltamisalaan eikä niitä ole näin ollen tarpeen tarkastella kyseisen artiklan 2 kohdan kannalta.
49
Kaiken edellä esitetyn perusteella toiseen ja kolmanteen kysymykseen on vastattava, että biosidiasetuksen 2 artiklan 1 ja 2 kohtaa, luettuina yhdessä kyseisen asetuksen liitteessä V olevan pääryhmän 1 valmisteryhmän 4 kanssa, on tulkittava siten, että elintarvikkeiden puhdistukseen ja desinfiointiin tarkoitettu biosidivalmiste ei kuulu kyseisen asetuksen soveltamisalaan.
Neljäs ja viides kysymys
50
Kun toiseen ja kolmanteen kysymykseen annettu vastaus otetaan huomioon, neljänteen ja viidenteen kysymykseen ei ole syytä vastata.
Oikeudenkäyntikulut
51
Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
Näillä perusteilla unionin tuomioistuin (kahdeksas jaosto) on ratkaissut asian seuraavasti:
1)
Biosidivalmisteiden asettamisesta saataville markkinoilla ja niiden käytöstä 22.5.2012 annetun Euroopan parlamentin ja neuvoston asetuksen (EU) N:o 528/2012, sellaisena kuin se on muutettuna 11.3.2014 annetulla Euroopan parlamentin ja neuvoston asetuksella (EU) N:o 334/2014 ja 8.8.2019 annetulla komission delegoidulla asetuksella (EU) 2019/1918, 3 artiklan 1 kohdan a alakohdan ensimmäistä luetelmakohtaa
on tulkittava siten, että
jotta valmiste kuuluisi kyseisessä säännöksessä määritellyn biosidivalmisteen käsitteen alaan, sen käyttötarkoituksen ei tarvitse välttämättä olla yksinomaan tai pääasiallisesti käyttäminen biosidina, vaan tämä tarkoitus voi olla liitännäinen muihin käyttötarkoituksiin nähden.
2)
Asetuksen N:o 528/2012, sellaisena kuin se on muutettuna asetuksella N:o 334/2014 ja delegoidulla asetuksella 2019/1819, 2 artiklan 1 ja 2 kohtaa, luettuina yhdessä kyseisen asetuksen liitteessä V olevan pääryhmän 1 valmisteryhmän 4 kanssa,
on tulkittava siten, että
elintarvikkeiden puhdistukseen ja desinfiointiin tarkoitettu biosidivalmiste ei kuulu kyseisen asetuksen soveltamisalaan.
Allekirjoitukset
(
*1
)	Oikeudenkäyntikieli: saksa.